b'\n_START_ARTICLE_\nErtta Virtamo\n_START_SECTION_\nSukutausta\n_START_PARAGRAPH_\nVirtamo kuului suureen Tuomen n\xc3\xa4yttelij\xc3\xa4sukuun. H\xc3\xa4nen is\xc3\xa4ns\xc3\xa4 Johan Fredrik Bergstr\xc3\xb6m oli Emmi Jurkan ja Arvi Tuomen set\xc3\xa4. Virtamon nuorempi veli Rafael Bergstr\xc3\xb6m puolestaan oli sukunsa ensimm\xc3\xa4inen teatterikoulun k\xc3\xa4ynyt n\xc3\xa4ytt\xc3\xa4m\xc3\xb6taiteilija.\n_START_SECTION_\nUra\n_START_PARAGRAPH_\nVirtamo aloitti ammattiuransa Helsingiss\xc3\xa4 Kansan N\xc3\xa4ytt\xc3\xa4m\xc3\xb6ll\xc3\xa4 vuonna 1907. Kaksi vuotta my\xc3\xb6hemmin h\xc3\xa4n liittyi Suomalaiseen Maaseututeatteriin, joka oli yksi Viipurin Kaupunginteatterin edelt\xc3\xa4jist\xc3\xa4. Maaseututeatterissa Virtamosta tuli viipurilaisen teatteriyleis\xc3\xb6n suosikki. Vuonna 1919 Virtamo kiinnitettiin Suomen Kansallisteatteriin, josta h\xc3\xa4n erosi muutaman vuoden kuluttua. Vuonna 1927 Virtamo teki oman kiertueen, jonka j\xc3\xa4lkeen h\xc3\xa4n ty\xc3\xb6skenteli muutamia vuosia j\xc3\xa4lleen Kansan N\xc3\xa4ytt\xc3\xa4m\xc3\xb6ll\xc3\xa4. H\xc3\xa4n j\xc3\xa4tti teatteriesiintymiset terveydellisist\xc3\xa4 syist\xc3\xa4._NEWLINE_Virtamo n\xc3\xa4ytteli sadoittain osasuorituksia. H\xc3\xa4nen roolejaan olivat muun muassa Elina balladissa Elinan surma, Doolittle n\xc3\xa4ytelm\xc3\xa4ss\xc3\xa4 Pygmalion ja Marina n\xc3\xa4ytelm\xc3\xa4ss\xc3\xa4 Pimeyden vallassa. H\xc3\xa4nell\xc3\xa4 oli rooliteht\xc3\xa4vi\xc3\xa4 my\xc3\xb6s teoksissa Varatie, Kirsikkapuutarha ja Sanni Kortmanin koulu. Kansallisteatterissa Virtamo n\xc3\xa4ytteli muun muassa Lady Sneerwellin roolin komediassa Juorukoulu. H\xc3\xa4nell\xc3\xa4 oli rooleja my\xc3\xb6s lukuisissa muissa teatteritaiteen klassikoissa, kuten Romeo ja Julia, Kes\xc3\xa4y\xc3\xb6n unelma, Tukkijoella, Tartuffe ja Anna Liisa._NEWLINE_Mittavan teatteriuransa ohella Virtamo n\xc3\xa4ytteli my\xc3\xb6s elokuvissa Ollin oppivuodet (Ollin \xc3\xa4iti) (1920) ja Herrat t\xc3\xa4ysihoidossa (Selma Sorjonen) (1933).'